stanford-oval/wikipedia huggingface dataset:
המפלגה הנאצית

| --- | --- |

סמל המפלגה: עיט הרייך, ניצב מעל צלב קרס הנתון בזר דפנה, נושא מבט לשמאלו (בשונה מ"עיט הרייך"; ניתן לראות את ההבדלים כאן)
 מדינה:  גרמניה הנאצית גרמניה הנאצית
 שם רשמי:  Nationalsozialistische Deutsche Arbeiterpartei 
 מייסד:  אנטון דרקסלר
 מנהיגים:  אנטון דרקסלר (1920–1921) אדולף היטלר (1921–1945) מרטין בורמן (1945)
 תקופת הפעילות:  24 בפברואר 1920 – 10 באוקטובר 1945 (25 שנים)
 אפיון:  מפלגה לאומנית ופשיסטית
 אידאולוגיות:  נאציזם אנטישמיות אנטי-קומוניזם
 מטה:  מינכן
 מיקום במפה הפוליטית:  ימין קיצוני
 צבעים רשמיים:  שחור, לבן, אדום, חום
 
דגל המפלגה (ובין השנים 1933–1945 גם דגל גרמניה הנאצית)
המפלגה הנאצית, או בשמה המלא: מפלגת הפועלים הגרמנית הנאציונל-סוציאליסטית (בגרמנית: Die Nationalsozialistische Deutsche Arbeiterpartei,‏ NSDAP), הייתה תנועה פוליטית ימנית-קיצונית, שפעלה בגרמניה במהלך המחצית הראשונה של המאה ה-20, והונהגה במשך רוב שנות קיומה בידי אדולף היטלר עד להתאבדותו. למפלגה הייתה משנה סדורה, שעיקריה נאציזם, פשיזם, לאומנות פאן-גרמנית, טוטליטריזם, גזענות בדגש על אנטישמיות, אנטי-קומוניזם, אנטי-ליברליזם ואנטי-דמוקרטיה. בתחילה, התמקדה האסטרטגיה הפוליטית של המפלגה ברטוריקה אנטי-בורגנית ואנטי-קפיטליסטית, אם כי היבטים אלו הופחתו בשנות ה-30 על מנת לזכות בתמיכתם של הגופים התעשייתיים, ולאחר מכן התמקדה האסטרטגיה של המפלגה באנטישמיות ובאנטי-מרקסיזם.
תאוריות גזעניות פסאודו-מדעיות היו אינהרנטיות לנאציזם, שבחר להפיץ את הרעיון של "קהיליית העם". מטרתו הייתה לאחד את הגרמנים ה"ראויים מבחינה גזעית" ללאום אחד מטוהר, ולהוציא מקרבו קבוצות שנתפסו כעוינות פוליטית או כנחותות פיזית ואינטלקטואלית, וגם את אלו הנראו כבני עם זר.
הנאצים ביקשו להשביח את העם הגרמני באמצעות עמידה על טוהר הגזע ואאוגניקה, תוכניות רווחה רחבות, הכפפת זכויות הפרט לטובת הכלל וקידוש הקרבתו של הפרט למען טובת המדינה, על מנת לשמור על טוהרו של הגזע הארי. הנאצים רצחו מיליוני יהודים, צוענים, פולנים ובני עמים סלאבים נוספים, ובנוסף גם נכים פיזית ונפשית. הם אכפו ורדפו, אסרו וכפו משטר הפרדה על הומוסקסואלים, אפריקאים, עדי יהוה ומתנגדים פוליטיים.
עלייתה לשלטון של המפלגה הנאצית בשנת 1933 הפכה את גרמניה לדיקטטורה טוטליטרית. המשטר חולל את מלחמת העולם השנייה, וביצע פשעים נרחבים נגד האנושות ובראשם שואת יהודי אירופה. אחרי כניעת גרמניה במלחמת העולם השנייה, המפלגה הנאצית פורקה והחל תהליך של דה-נאציפיקציה. תמיכה בה או שימוש בסמליה נחשבים לעבירה על החוק במדינות רבות בעולם.
אטימולוגיה

המונח "נאצי" נובע מן השם שניתן בגרמנית לחבר המפלגה הנאציונל-סוציאליסטית ונטבע בתגובה למונח הגרמני "סוצי" (Sozi), קיצור דומה לאנשי המפלגה הסוציאל-דמוקרטית של גרמניה. חברי המפלגה כינו את עצמם כ"נאציונל-סוציאליסטים" ולעיתים נדירות כ"נאצים" בלבד. בנוסף, המונח Parteigenosse (חבר המפלגה) היה נפוץ בקרב הנאצים.
המונח עוד היה בשימוש טרם עלייתה של המפלגה כשם גנאי רווח לאיכרים קרתניים ונבערים. במקור, הוא נגזר מהשם "איגנץ" שהוא קיצור של המונח הגרמני Ignatius (שם שניתן לגבר שמוצאו המשוער הוא לטיני, ופירושו כנראה "נלהב" או "לוהט" - עיינו במילה האנגלית ignite) אשר היה נפוץ בבוואריה, האזור בו צמחה התנועה. מתנגדי המפלגה קיצרו את שמה של המפלגה בכוונה ל"נאצי", כדי להביע זלזול.
בשנת 1933, לאחר שהיטלר השתלט על גרמניה, השימוש ב"נאצי" צומצם במדינה, אם כי האנטי-נאצים האוסטריים המשיכו להשתמש במושג ככינוי גנאי. השימוש ב"גרמניה הנאצית" וב"המשטר הנאצי" זכה לפופולריות מצד אנטי-נאצים וגולים גרמנים. לאחר מכן, המונח התפשט לשפות אחרות ולאחר מלחמת העולם השנייה השתרש אף בגרמניה עצמה.
היסטוריה > שורשי המפלגה

בניגוד למדינות מערב-אירופאיות אחרות כמו הממלכה המאוחדת וצרפת, התקשתה גרמניה לפתח מנגנון שלטוני ריכוזי, ובמשך רוב שנות קיומה הייתה קיסרות רופפת שאיחדה תחתיה נסיכויות עצמאיות למדי. בהדרגה החלה אחת מהנסיכויות הללו - פרוסיה - לצבור יותר ויותר כוח, תוך שימוש בטכניקות של ציות עיוור למנהיג, ביורוקרטיה נוקשה, מיליטריזם, שאיפה בלתי פוסקת להתרחבות טריטוריאלית ומדיניות חוץ צינית ותוקפנית. ככל שהתחזקה השפעתה של פרוסיה על גרמניה רבתי, כך חדרו ערכים אלה לחברה הגרמנית והפכו לחלק מרכזי בתרבות הלאומית. השאפתנות הטריטוריאלית של פרוסיה הובילו אותה לבסוף להשתלט על כל גרמניה, להפוך למעצמה עולמית ולהתחרות עם האינטרסים של אנגליה ושל צרפת. תחרות זו הובילה לבסוף למלחמת העולם הראשונה. לאחר התבוסה במלחמה נותרה בקרב גרמנים רבים שאיפה להתרחבות טריטוריאלית, באמצעים צבאיים כחלק אינטגרלי מגאולת האומה.
רפובליקת ויימאר שקמה בעקבות התבוסה במלחמה נתפסה בעיני רבים כממשלה מלאכותית ובוגדנית, שהוקמה על ידי הפוליטיקאים שחתמו על הסכם התבוסה המשפיל. המפלגה הנאצית צברה הון פוליטי באמצעות הצדקה תעמולתית של תחושה זו. יהודים שימשו כגורם נוח לתלות בו את כל תלאות האומה כיוון שחיו בגרמניה אך נחשבו לזרים והיו בעלי מוצא אתני ומסורת שונה. הפופולריות העולה של המפלגה הנאצית צדה את עינם של המעמדות השמרנים בגרמניה, ששאפו מצידם לשבור את איגודי העובדים, להשיב את הסדר החברתי הישן ולהחזיר את גרמניה לימי גדולתה. אלה, כמו גם התככים הפנימיים בתוככי האליטה של מעמדות אלה, סייעו לרומם את המפלגה הנאצית באופן מלאכותי ולקרב אותה יותר ויותר אל השלטון.
היסטוריה > ביסוס המפלגה

בראשית 1921 כבר התבסס היטלר כנואם מוכשר בפני קהל הולך וגדל. בפברואר נאם במינכן בפני קרוב לששת אלפים איש. כדי להביא אנשים לכינוס הוא שלח שתי משאיות עמוסות בחברי מפלגה, שנשאו את סמל צלב הקרס, כדי שיעשו הרבה רעש ויפזרו עלונים ברחובות, טקטיקה שנוסתה על ידי המפלגה בפעם הראשונה. מערכת התעמולה של המפלגה הלכה והשתכללה. גיוס התמיכה נעשה על ידי ביטאון ואסיפות המונים בהם אלמנטים מושכים - דגלים, מצעדים, סמלים, תזמורות, מדים – מלכודת לסחיפת העם ובמיוחד גברים צעירים, המהווים את רוב חבריה. בנוסף הנהיג היטלר טיולים לטבע, שירת עם ושאר אמצעים לליכוד החברים.
במקביל לפעילות התעמולתית הוקם באותה שנה הכוח ה"צבאי" של המפלגה - פלוגות הסער (אס אה - S.A) בפיקוד ארנסט רהם. הארגון גייס מובטלים וחיילים משוחררים, ושילם להם תמורת שירותי האלימות שלהם. האס-אה יטיל אימה בכוח הזרוע ברחבי גרמניה במשך יותר מעשור, עד פירוקו.
החברים הרבים שגייס היטלר הגדילו את השפעתו במפלגה. כתגובה ניסתה הנהגת המפלגה לאזן את כוחו על ידי צירוף קבוצה פוליטית אחרת, פעולה שגרמה להתפטרותו של היטלר. במפלגה הבינו מיד שעם התפטרותו של היטלר יגיע גם קץ המפלגה הנאצית. הם קראו לו לחזור וקיבלו את התנאי שהציב לשם כך: מינויו ליו"ר המפלגה והכפפת כל המפלגה למרותו. באמצע השנה הוא גם הוכרז כפיהרר של המפלגה, תפקיד שישמש בו עד מותו.
היטלר התחבר עם האליטה העשירה והאצילה כדי לקבל מימון ולגיטימציה חברתית.
היסטוריה > תוכנית 25 הנקודות

התוכנית הוכרזה פומבית על ידי היטלר במינכן ב-24 בפברואר 1920, בפרק הזמן בו המפלגה הייתה ידועה רק כ"מפלגת הפועלים הגרמנית" (DAP), טרם נוסף לה התואר "הנאציונל-סוציאליסטית" (NSDAP).
היטלר הציג את התוכנית בנאום סוחף שארך כ-4 שעות. במהלכו התווה היטלר את דרכה העתידית של המפלגה (מה שנודע כ-"National Socialist Program") ועסק על מגוון סוגיות כגון איחוד גרמניה כולה, דחיית חוזה ורסאי, דרישה לטריטוריות נוספות עבור תושבי גרמניה, אזרחות אשר תיקבע על ידי הגזע (שום יהודי לא ייחשב כגרמני), כל הכנסה אשר לא תגיע מעבודה תוחרם, הקמה מחדש של מערכת הלימוד והחינוך בגרמניה, חופש דת (אלא אם הדת מסכנת את הגזע הארי) וממשלה חזקה שתוכל לחוקק חוקים אפקטיביים. לדעתו של היטלר, הכנס היה הצלחה אדירה, וכך הוא כתב במיין קמפף: "כשהאולם החל להתרוקן, ידעתי שעתה עקרונות התנועה שוב לא יישכחו, הם בתנועה לכל אזרחי גרמניה".
התוכנית בת 25 הנקודות הייתה עיבוד גרמני לתוכניתו האוסטרו-בוהמית של רודולף יונג (אקטיביסט בוהמייני בולט שהצטרף ב-1909 למפלגת הפועלים הגרמנית) ונוסחה על ידי אנטון דרקסלר, היטלר, גוטפריד פדר ודיטריך אקרט. שלא כמו האוסטרים, הגרמנים לא טענו שהם ליברליים או דמוקרטיים ולא התנגדו לאריסטוקרטיה, אך הם הצרו את מעמדם של מוסדות דמוקרטיים (כלומר, הפרלמנט המרכזי הגרמני) והם קידמו זכויות הצבעה אך ורק לגרמנים - כלומר, הגבילו את זכות הבחירה.
לדברי ההיסטוריון הגרמני קרל דיטריך בראכר, המתמחה בהיסטוריה של הרייך השלישי, התוכנית נועדה להיות אמצעי תעמולה יעיל ומשכנע לגיוס ההמונים. לטענתו, מרגע שהצליחה להביא את היטלר לשלטון, היא הפכה ל'קישוט' בלבד: "בלתי ניתנת לשינוי", שעדיין לא ממשה את תביעותיה להלאמת הרכוש והפקעתו, לרפורמת אדמות ול"שבירת כבלי ההון הפיננסי".
בראכר מוסיף כי מרכיביה הרעיוניים של התוכנית לא היו חדשים וכבר ניטעו עמוק קודם לכן בתנועות האנטי-קפיטליסטיות, האימפריאליסטיות-לאומיות והאנטישמיות של גרמניה, אוסטריה ובוהמיה. הרעיונות שכן חודשו על ידי היטלר וגוטפריד פדר היו שבירת חוזה ורסאי והקריאה לשבירת כבלי ההון הפיננסי במדינה, בהתאמה.
על פי מוזיאון השואה של ארצות הברית, התוכנית נותרה הצהרת המטרות הרשמית של המפלגה הנאצית, אם כי בשנים מאוחרות יותר המפלגה בחרה להתעלם מנקודות רבות.
להלן מקבץ מסעיפי התוכנית:
אנו דורשים את איחודם של כל הגרמנים אל תוך "גרמניה הגדולה" על בסיס זכותו של העם להגדרה עצמית.
אנו דורשים שוויון זכויות לעם הגרמני ביחס לעמים אחרים; וכן ביטול הסכמי השלום כמו הסכם ורסאי והסכם סן ז'רמן.
אנו דורשים אדמה וטריטוריה (מושבות) עבור קיומו של העם שלנו והתיישבות עבור אוכלוסייתנו העודפת.
רק חבר בגזע יכול להיות אזרח. חבר בגזע יכול להיות רק אדם בעל דם גרמני, ללא קשר לאמונתו. כתוצאה מכך, אף יהודי אינו יכול להיות חבר גזע הארי.
ביטול הכנסות שמקורן אינו מעבודה.
אנו דורשים את הלאמת הענפים, כמו אנרגיה ופיננסים.
אנו דורשים חלוקה מחדש על הרווח מהתעשייה הכבדה.
אנו דורשים חופש דת לכל הזרמים הדתיים בתוך המדינה כל עוד הם אינם מסכנים את קיומה או מתנגדים לחושיו המוסריים של הגזע הגרמני. המפלגה ככזו תומכת בנצרות מבלי לכבול את עצמה באופן חד-צדדי לקבוצה מסוימת. ככזו, הנצרות נלחמת ברוח היהודית-מטריאליסטית שבסביבתנו, ומשוכנעת כי החלמתו של עמנו תצליח רק אם נפעל על פי הכלל: "טובת הקהילה לפני טובת היחיד".
אנו דורשים שעל המדינה תוטל האחריות למתן ההזדמנות לפרנסה ולדרך חיים של אזרחיה. אם לא ניתן לקיים ולפרנס את כלל אוכלוסיית המדינה, יש לגרש מהרייך את בני העמים הזרים (שאינם אזרחי הרייך).
היסטוריה > הפוטש במרתף הבירה

המשבר שפרץ בגרמניה בעקבות פלישת צרפת לחבל הרוהר ב-1923 הוביל את הנאצים וגם קבוצות קיצוניות אחרות להרגיש כי זה הזמן להכות. גרמניה הייתה למרקחה פוליטית, והמפלגה הנאצית שמנתה כעת 55,000 חברים דרשה פעולה. אדולף היטלר ידע שהוא חייב לפעול או להסתכן באובדן המנהיגות על מפלגתו. היטלר ושאר מנהיגי הנאצים תכננו פעולה שבה יחטפו את מנהיגי הממשלה הבווארית, ובאיום בנשק יאלצו אותם לקבל את היטלר כמנהיגם. בהמשך הם ישיגו את עזרת גיבור מלחמת העולם הראשונה, הגנרל אריך לודנדורף וישתלטו על הצבא, בטענה של מרי אזרחי, ויפילו את המשטר הדמוקרטי. הנאצים החליטו לפעול כאשר נודע להם שעומד להיות כינוס גדול של אנשי עסקים באולם בירה במינכן. אורחי הכבוד של הכינוס היו אמורים להיות אנשי הממשלה הבווארית אותם רצו לחטוף.
ב-8 בנובמבר 1923 פסע היטלר ביחד עם פלוגת חיילי סער אל אולם הכינוס תוך שהוא גורם לפאניקה כללית באולם. הוא ירה ירייה לתקרה ואז צעק "שקט". היטלר עלה על הבמה וצעק: "המהפכה הלאומית החלה... איש לא יעזוב את האולם, ואם לא יהיה מיד שקט, תיפתח עליכם אש ממכונת ירייה. הממשלה הגרמנית הוסרה וממשלה זמנית חדשה הוקמה. השתלטנו על הצבא והמשטרה והעיר נמצאת תחת שלטון צלב הקרס". שום דבר מזה אמנם לא היה נכון, אך באולם איש לא יכול היה לדעת מה קורה בחוץ. היטלר הצליח לשכנע את שלושת המנהיגים הבכירים שהיו במקום לתמוך בו והקהל החל להריע לו. אולם אז הגיעה הודעה אל היטלר, כי פלוגות הנאצים אשר נשלחו להשתלט על מחנות הצבא כשלו במשימה, והוא החליט להגיע לשם בעצמו. היטלר ניסה לשכנע את החיילים להיכנע, אך ללא הצלחה יתרה. בינתיים באולם הבירה הצליחו שלושת המנהיגים לשכנע את לודנדורף בדברי חלקלקות שהם ישמרו אמונים להיטלר וחמקו מהמקום. לאחר כישלון השכנוע חזר היטלר לאולם ולהפתעתו גילה שניסיון ההפיכה שלו כשל לחלוטין. למחרת בבוקר הפרו שלושת המנהיגים את הבטחתם ללודנדורף באומרם שזו הוצאה מהם באיומי אקדח. הם הורו על פירוק המפלגה הנאצית, כולל פלוגות הסער והעיתון. היטלר נאסר ועם התמוטטות ההפיכה שלהם, נראה היה שהקיץ הקץ על המפלגה הנאצית. אך משפטו ומאסרו של היטלר הביאו לשינוי הגישה ודרך הפעולה של המפלגה - לזאת שתעלה אותם לשלטון.
היסטוריה > המפלגה הנאצית בשלטון

עם עלייתו לשלטון היטלר התחיל בסילוק כל שאר המפלגות הפוליטיות. עד מהרה המפלגה הנאצית הייתה למפלגה היחידה. בהדרגה היא הפכה לארגון מרכזי בניהול המדינה, ולמעשה נוצרה זהות בין מנגנון המפלגה למנגנון המדינה בכל הרמות - מהפקידים הזוטרים עד לשרים.
המפלגה הנאצית לא הסתפקה בכך שניפצה את הדמוקרטיה של רפובליקת ויימאר. האידאולוגיה דרשה להשליט בגרמניה טוטליטריזם - שליטה בכל תחומי החיים - בפרט, בתרבות, בחברה, בכלכלה ועוד כל זאת בעיקר על ידי תעמולה מפותחת. התעמולה הנאצית פעלה רבות ל"חינוך מחדש" של האוכלוסייה הגרמנית. בין השאר, הוקמה ליגת הנשים הלאומית-סוציאליסטית בראשות גרטרוד שולץ-קלינק, שמטרתו הייתה להניע את הנשים לנטוש את העולם האקדמי-מקצועי, לטובת חיי משפחה והולדת ילדים רבים ככל האפשר ובכך יחזקו את "הגזע הארי".
מעבר לכך, חתרה המפלגה לממש את תורת עליונות הגזע הארי, על ידי הרחקה מהחברה הגרמנית (ובהמשך חיסול פיזי) של בני גזעים "נחותים" יותר, כגון יהודים וצוענים ועל ידי כליאתם של הומוסקסואלים בני הגזע הארי במחנות ריכוז לצורך "חינוכם מחדש" כדי שיתרבו ויתרמו להתפתחותו הטבעית של הגזע הארי. כנגד גרמנים ארים שסבלו ממחלות נפש, נכות פיזית או פיגור הפעיל השלטון הנאצי עיקור בכפייה ומשנת 1939 רצח עשרות אלפים מהם במסגרת מה שכונה "תוכנית T4 - אותנסיה". בכך פעלה ברוח פירוש הדרוויניזם החברתי של עקרון הברירה הטבעית ו'טיהור הגזע'.
מאחר שהמפלגה הנאצית יצרה שלטון טוטליטרי, גרמניה תחת שלטונה מכונה גרמניה הנאצית.
הנאצים ירדו מהשלטון בגרמניה רק עם תבוסתה של גרמניה במלחמת העולם השנייה ב-1945. למרות זאת, עד היום קיימות תנועות בעלות מאפיינים נאציים. אנשים המשתייכים לתנועות כאלו מכונים נאו נאצים (נאצים חדשים), ופעילותם היא בלתי חוקית בגרמניה ובמדינות נוספות ואף קיימים נגדה חוקי מניעה.
סממני המפלגה

למפלגה הנאצית היו מספר סממנים בולטים שייחדו אותה מכל היתר. ססמת המפלגה הנאצית הייתה "הידד לניצחון" (זיג הייל) וכן "הידד להיטלר" (הייל היטלר), הסמל היה צלב קרס וגם ברק, ההצדעה הייתה במועל יד והנפתה קדימה.
מבנה המפלגה

בראש המפלגה עמד יו"ר המפלגה (פיהרר) אדולף היטלר שהייתה לו שליטה אבסולוטית על הארגון.
כל שאר נושאי התפקידים היו מחויבים לציית להוראות היו"ר.
מתחתיו עמדו הרייכסלייטרים (Reichsleiter)
ב"מטה סגנו של הפיהרר" (Der Stab des Stellvertreters des Führers), שהוקמה ב-1934 ונוהלה בידי רודולף הס, סגנו וממלא מקומו של היטלר. לאחר ה-10 במאי 1941 הפכה הלשכה ל"משרד המפלגה" ובראשו עמד מרטין בורמן. המטה ישב במינכן, שימש כגוף ניהולי מרכזי והיה מעורב בכל ההחלטות הפוליטיות והמפלגתיות ברייך.
הרייכסלייטרים היו כפופים ישירות להיטלר, מספרם גדל בהדרגה והגיע ל-18 וסמכויותיהם היו פחות או יותר שקולות לשרי הקבינט (Reichsminister). כפילות זו הייתה מכוונת מצד היטלר והיוותה מקור לחיכוכים ומאבקי כוח אישיים במהלך השנים. כל רייכסלייטר היה אחראי על תחום מסוים בחיי המדינה.
מבחינה גאוגרפית, חילקה המפלגה הנאצית את הרייך הגרמני בשנת 1925 ל-33 אזורים "גאו" (Gau). בשנת 1941 השתנה מספר האזורים ל-43. בראש כל גאו עמד גאולייטר. רוב מוחלט של הגאולייטרים היו חברי אס אס או אס אה ומוכרים להיטלר אישית, שאף מינה אותם לתפקידם. כל סניפי המפלגה מחוץ לגרמניה נכללו בגאו אחד נפרד.
כל גאו חולק ליחידות המשנה הבאות:
נפה (Kreis) - נוהל בידי קרייסלייטר
קבוצה מקומית (Ortsgruppe) - נוהלה בידי אורתסגרופנלייטר
תא (Zelle) - נוהל בידי צלנלייטר
בלוק (Block) - נוהל בידי בלוקלייטר. כל בלוק מנה כ-40 עד 60 בתי-אב.
מבנה המפלגה > תת-ארגונים

למפלגה היו כפופים ארגוני המשנה הבאים:
האס אה - פלוגות הסער
האס אס והוואפן אס אס - פלוגות המגן, ארגון ההגנה והמודיעין של המפלגה הנאצית
הוואפן אס אס - הזרוע הצבאית של האס אס
ארגון הנשים הנאצי (NS-Frauenschaft, NSF) - בראשו עמדה גרטרוד שולץ קלינק
ארגון הנערות הנאצי (Bund Deutscher Mädel, BDM)
הנוער ההיטלראי (HJ) - ארגון הנערים
ארגון הספורט הנאצי - ארגון המפלגה לעידוד וקידום פעילות גופנית
איגוד הסטודנטים הנאצי (אנ') (NS-Deutscher Studentenbund, NSDStB)
גיס הטייסים הנאצי (NS Fliegerkorps, NSFK)
גיס הנהגים הנאצי (NS Kraftfahrkorps, NSKK) - ארגון צבאי-למחצה, שעסק בהכשרת נהגים וסייע לוורמאכט במתן תמיכה תחבורתית במהלך מלחמת העולם השנייה
איגוד המרצים הנאצי (NS Deutscher Dozentenbund, NSDDB) - הוקם ביולי 1944
ארגון החוץ (Auslandsorganisation, AO) - הארגון הקים סניפים ברחבי העולם ובראשו עמד ארנסט וילהלם בוהלה במעמד של גאולייטר. סניפים הוקמו בין השאר בארצות הברית, בשווייץ, בארגנטינה, ברזיל, פרגוואי, קהיר וביירות. רק בעלי דרכון גרמני היו רשאים להצטרף לארגון.
ראו גם

נאציזם
התעמולה הנאצית
הנוער ההיטלראי
הערות שוליים

↑  Dietrich Orlow, The Nazi Party 1919–1945: A Complete History, page 29, Enigma Books, 2010
↑  Michael Ray, Were the Nazis Socialists?, Encyclopedia Britannica (באנגלית)
↑  השם "נאצית" נגזר ממרכיב השם "נאציונלית", בעברית: "לאומית"
↑  Frank McDonough: Hitler and the Rise of the Nazi Part, page 64, Pearson/Longman, 2003
1 2 3  ח. אטינגר, תולדות עם ישראל - בעת החדשה, 1969, עמ' 298-297
↑  Thomas D. Grant: Stormtroopers and Crisis in the Nazi Movement: Activism, Ideology and Dissolution, pages 30-34, 44, London, England; New York City, US: Routledge, 2004
↑  The German Dictatorship, page 116, New York: Penguin Books, 1970
| גרמניה הנאצית |
| --- | --- | --- |
| האידאולוגיה הנאצית | מיין קאמפף • הסדר החדש • קהיליית העם • דם ואדמה • פיהרר • עקרון הפיהרר • ההתפשטות הגרמנית מזרחה |  |
| תורת הגזע | איגניקה נאצית • מישלינג • ראסנשאנדה • לבנסראום • חוקי נירנברג • לבנסבורן • המשרד הראשי לגזע והתיישבות • משרד מדיניות הגזע |  |
| השלטון הנאצי | חוק ההסמכה • האחדה • התעמולה הנאצית: דר שטירמר, היהודי הנצחי, היהודי זיס, אולימפיאדת ברלין • אריזציה • אנשלוס • גנרלגוברנמן |  |
| ארגונים נאציים | אס אס • אס אה • ואפן אס אס • גסטפו • איינזצגרופן • אס דה • משטרת גרמניה הנאצית • המשרד הראשי לביטחון הרייך • ורמאכט • הנוער ההיטלראי • משרד התעופה של הרייך • משרד הרייך לתעמולה ולהשכלת העם • המשרד המרכזי של הרייך למאבק בהומוסקסואליות ובהפלות • משרד הרייך לשטחים הכבושים במזרח |  |
| נאצים בכירים | אדולף היטלר • מרטין בורמן • יוזף גבלס • הרמן גרינג • היינריך הימלר • ריינהרד היידריך • היינריך מילר • ארנסט קלטנברונר • הנס פרנק • אדולף אייכמן • רודולף הס • באלדור פון שיראך • אלברט שפר • ארנסט רהם • לני ריפנשטאהל • יוליוס שטרייכר • יוזף מנגלה • רודולף פרנץ הס • אמון גת • יירגן שטרופ • פרנץ שטנגל • יוזף ביהלר • ריכרד ולטר דרה פושעי מלחמה נאצים נוספים |  |
| קבוצות נרדפות | יהודים • הומוסקסואלים • צוענים • נכים • קתולים • עדי יהוה • קומוניסטים • אחרים |  |
ראו גם פורטל השואה • פורטל גרמניה ציר זמן מאוחד לתקופת הרייך השלישי ומלחמת העולם השנייה
| --- | --- |
בקרת זהויות :  NLI: 987007265980605171  BIBSYS: 90267918  BNE: XX142258  BnF: cb11884588x (data)  GND: 1012979-0  ISNI: 0000 0001 2193 6797  LCCN: n79053942  NDL: 00323199  NKC: kn20010711296  NLA: 35377686  SUDOC: 026636271  VcBA: 494/38400  VIAF: 150803257   WorldCat (עם VIAF): 150803257 
מצעד של אנשי אס אה, 1923
היטלר עם אריך לודנדורף, 1923
פתיחת מושב הרייכסטאג החמישי, 13 באוקטובר 1930
היטלר עם חברי מפלגה נוספים ב"בית החום", 1930
מכונית ששימשה את התעמולה הנאצית בבחירות לנשיאות של 1932
סמל המפלגה על חוברת מהסניף בחיפה, לפני המלחמה
פנקס החבר של המפלגה הנאצית, מ-1939
חלוקת הרייך למחוזות פוליטיים (גאו)


דשי הדרגה של חברי המפלגה, ממועמד-שאינו-חבר, הזוטר ביותר (שמאל למעלה) ועד לגאולייטר ורייכסלייטר, למטה מימין.
אור מילשטוק

| --- | --- |
אין תמונה חופשית
 לידה:  16 בנובמבר 1991 (בן 33) רחובות, ישראל 
 מוקד פעילות:  ישראל 
 תקופת הפעילות:  מ-2022
 עיסוק:  פזמונאי ומלחין
 סוגה:  פופ ורוק ישראלי
 שיתופי פעולה בולטים:  אמיר דדון, ברי סחרוף, שירי מימון, שלומי שבת, זאב נחמה, שלום מיכאלשווילי, ספיר סבן, ים רפאלי, רוני דואני, עודד פז
 
אור מילשטוק (נולד ב-16 בנובמבר 1991) הוא יוצר ופזמונאי ישראלי.
ביוגרפיה

בינואר 2022 יצא השיר הראשון שכתב מילשטוק לאמן, "על הכל", בביצועה של שירה גבריאלוב ובלחן של לירון בן שמעון ועמרי קסטן. במרץ של אותה השנה, יצא השיר "לופ", אותו כתב מילשטוק עם הזמרת ויולט, שגם הלחינה וביצעה אותו. מאוחר יותר באותו החודש, יצא השיר "איזי", אותו כתב מילשטוק יחד עם בר אלפנדרי, מבצע השיר וחבר ילדותו. בשיר, אירח אלפנדרי את הזמרת נעה שאואט. באפריל 2022, שיתף פעולה עם ויולט בשנית, וכתב יחד איתה את השיר "הילד שבך".
בינואר 2023 יצא השיר "אם מישהו ידע" של ספיר סבן. את השיר כתב והלחין מילשטוק לצד סתיו שמש ועמרי קסטן, במסגרת עבודה משותפת על חומרים חדשים לסבן. השיר זכה לשבחים מהמבקרים, זכה תוך שבועות בודדים ללמעלה מ-8 מיליון צפיות באתר יוטיוב, היה בשיאו לשיר המושמע ביותר במצעד של מדיה פורסט, נכנס לפלייליסט גלגלצ ולפלייליסט כאן גימל, והיה מועמד בקטגוריית "שיר השנה" במצעדים של גלגלצ ו-ynet, כאן גימל וטיקטוק, ובמצעד של רדיו דרום. בפברואר של אותה השנה, יצא השיר "אמא" של שירי מימון, אותו כתב מילשטוק והלחין קסטן. השיר זכה לחיבוק חם ומיידי מהקהל ואף נכנס לפלייליסט של כאן גימל. באפריל 2023 יצא השיר "כשעולה ירח", אותו כתב והלחין מילשטוק לצידם של קסטן והזמרת יערה. ביוני, יצא שיר נוסף של סבן, "עוד", אשר גם הוא נכתב על-ידי מילשטוק, שמש, קסטן וסבן, ונכנס לפלייליסט של כאן גימל. באוגוסט 2023 יצא השיר "רגל על רגל" של שירי מימון, אותו כתב והלחין יחד עם מימון ועמרי קסטן. השיר זכה להצלחה והגיע למקום ה-5 במצעד ההשמעות השבועי של מדיה פורסט.
במרץ 2024 יצא השיר "(דמ דמ) דמייני גן עדן" של הזמרת רוני דואני ("רוני סופרסטאר"). את השיר כתב מילשטוק לצידן של דואני ומורן דוד. במאי של אותה השנה יצא השיר "רות עבור" בביצועו של זאב נחמה, אותו כתב והלחין לצידו של עמרי קסטן, בהפקתו המוזיקלית של אייל מזיג. השיר זכה לשבחים ואומץ לקמפיין יום הזיכרון של עמותת נט"ל, אשר פועלת בתחום הטיפול בטראומה בקרב נפגעי מלחמות וטרור בישראל. חודש לאחר מכן יצא השיר "ילדה קטנה כותבת מכתב" של אמיר דדון, אותו הלחין מילשטוק יחד עם קסטן וכתב עם קסטן ודדון. השיר התקבל בחיבוק חם מהקהל והמבקרים, נכנס לפלייליסט גלגלצ ואף היה מועמד בקטגוריית שיר השנה במצעד השנתי של וואלה וגלגלצ. בחודשים העוקבים יצאו השירים "הלילה בא" של יערה ו-"ילד (L'Enfant)" של אישתר שנכתבו והולחנו גם הם על-ידי מילשטוק וקסטן. באוגוסט 2024 יצא השיר "נ נא נאמ נאמנה" של ספיר סבן לקראת אלבום חדש שנכתב והולחן כולו על-ידי מילשטוק, סבן, קסטן וסתיו שמש. מאוחר יותר באותו החודש יצא האלבום "לב אחרון" של ים רפאלי ובתוכו השירים "מישהו אחר" ו-"מגדל קלפים" שיצר מילשטוק יחד עם קסטן ורפאלי. בספטמבר 2024 יצא לאור האלבום "שקופה" של שירי מימון, ובו שני שירים שכתב והלחין מילשטוק יחד עם קסטן ומימון, "סמיילי" ו-"ניסע רחוק". "ניסע רחוק", בו התארח ברי סחרוף, זכה לחיבוק חם מהקהל ומהמבקרים, נכח במצעד השבועי של מדיה פורסט למעלה מ-3 חודשים, והיה בשיאו לשיר המושמע ביותר בתחנות הרדיו בישראל. בספטמבר של אותה השנה יצא שיר נוסף מתוך אלבומה של סבן "עבד", ובדצמבר שיר נוסף, "אבא כאן". את שני השירים כתב והלחין מילשטוק לצידם של סבן, שמש וקסטן.
בינואר 2025 יצא השיר "שוא נח, אבא" בביצועו של עודד פז, שכתבו והלחינו מילשטוק וקסטן בשיתוף עם האקדמיה ללשון העברית. בפברואר של אותה השנה יצא סינגל נוסף מתוך אלבומה של סבן, "דג מחוץ למים". באותו החודש יצא השיר "שימי ראש עליי" של שלומי שבת, שכתב והלחין מילשטוק לצידם של קסטן ושלום מיכאלשווילי. השיר זכה לחיבוק חם מהקהל ומהמבקרים והגיע למקום ה-3 במצעד של מדיה פורסט.
שירים בולטים

| שנה | אמן | שיר | מילים | לחן | מקור |
| --- | --- | --- | --- | --- | --- |
| 2022 | שירה גבריאלוב | על הכל | אור מילשטוק | עמרי קסטן, לירון בן שמעון |  |
| 2022 | ויולט | לופ | אור מילשטוק, ויולט לוקץ | ויולט לוקץ |  |
| 2022 | ויולט | הילד שבך | אור מילשטוק, ויולט לוקץ | ויולט לוקץ |  |
| 2022 | בר אלפנדרי, נעה שאואט | איזי | אור מילשטוק, בר אלפנדרי | בר אלפנדרי |  |
| 2023 | ספיר סבן | אם מישהו ידע | אור מילשטוק, עמרי קסטן, סתיו שמש, ספיר סבן | אור מילשטוק, עמרי קסטן, סתיו שמש, ספיר סבן |  |
| 2023 | ספיר סבן | עוד | אור מילשטוק, עמרי קסטן, סתיו שמש, ספיר סבן | אור מילשטוק, עמרי קסטן, סתיו שמש, ספיר סבן |  |
| 2023 | יערה | כשעולה ירח | אור מילשטוק, עמרי קסטן, יערה לוי | אור מילשטוק, עמרי קסטן, יערה לוי |  |
| 2023 | שירי מימון | אמא | אור מילשטוק | עמרי קסטן |  |
| 2023 | שירי מימון | רגל על רגל | אור מילשטוק, עמרי קסטן, שירי מימון | אור מילשטוק, עמרי קסטן, שירי מימון |  |
| 2024 | רוני דואני | (דמ דמ) דמייני גן עדן | אור מילשטוק, מורן דוד, רוני דואני | אור מילשטוק, מורן דוד, רוני דואני |  |
| 2024 | זאב נחמה | רות עבור | אור מילשטוק, עמרי קסטן | אור מילשטוק, עמרי קסטן |  |
| 2024 | אמיר דדון | ילדה קטנה כותבת מכתב | אור מילשטוק, עמרי קסטן, אמיר דדון | אור מילשטוק, עמרי קסטן |  |
| 2024 | אישתר | ילד (L'Enfant) | אור מילשטוק, עמרי קסטן, אישתר | אור מילשטוק, עמרי קסטן, אישתר |  |
| 2024 | ספיר סבן | נ נא נאמ נאמנה | אור מילשטוק, סתיו שמש, עמרי קסטן, ספיר סבן | אור מילשטוק, סתיו שמש, עמרי קסטן, ספיר סבן |  |
| 2024 | ספיר סבן | עבד | אור מילשטוק, סתיו שמש, עמרי קסטן, ספיר סבן | אור מילשטוק, סתיו שמש, עמרי קסטן, ספיר סבן |  |
| 2024 | ספיר סבן | אבא כאן | אור מילשטוק, סתיו שמש, עמרי קסטן, ספיר סבן | אור מילשטוק, סתיו שמש, עמרי קסטן, ספיר סבן |  |
| 2024 | ים רפאלי | מישהו אחר | אור מילשטוק, ים רפאלי, עמרי קסטן | אור מילשטוק, ים רפאלי, עמרי קסטן |  |
| 2024 | ים רפאלי | מגדל קלפים | אור מילשטוק, ים רפאלי, עמרי קסטן | אור מילשטוק, ים רפאלי, עמרי קסטן |  |
| 2024 | שירי מימון | סמיילי | אור מילשטוק, שירי מימון, עמרי קסטן | אור מילשטוק, שירי מימון, עמרי קסטן |  |
| 2024 | שירי מימון, ברי סחרוף | ניסע רחוק | אור מילשטוק, שירי מימון, עמרי קסטן | אור מילשטוק, שירי מימון, עמרי קסטן |  |
| 2025 | שלומי שבת | שימי ראש עליי | אור מילשטוק, שלום מיכאלשווילי, עמרי קסטן | אור מילשטוק, שלום מיכאלשווילי, עמרי קסטן |  |
| 2025 | ספיר סבן | דג מחוץ למים | אור מילשטוק, סתיו שמש, עמרי קסטן, ספיר סבן | אור מילשטוק, סתיו שמש, עמרי קסטן, ספיר סבן |  |